Shaleen is terug met Fiela se Kind in die Atterbury Teater
Dertig jaar nadat Shaleen Surtie Richards vir die eerste keer haar lyf Fiela Komoetie gehou het, is sy terug om dié geliefde rol weer 'n keer te laat herleef, en die produksie kom ook in Augustus na die Atterbury Teater, skryf Maroela Media op hul webwerf.
Aan die een kant van die berg, in die Lange Kloof, woon Fiela Komoetie, verknog aan haar hanskind; deur die Here aan haar "toebetrou" een nag toe sy hom as driejarige gekry het waar hy voor haar deur staan en huil, 'n weggooilam. Aan die ander kant van die berg, in die bos, woon die houtkapper Elias van Rooyen en sy vrou, Barta, wie se driejarige kind weggeraak het.
Die een kind is Benjamin Komoetie, die ander Lukas van Rooyen. Is dit dieselfde mens? Kon 'n klein kind so ver geloop het, uit die bos tot in die Lange Kloof? Dié vraag word nege jaar later oopgekrap deur twee sensusmanne wat deur die Lange Kloof reis en die wit kind met die blou oë tussen die bruinmense kry.
Dié verhaal van Dalene Matthee wat in 1985 as roman lesers se verbeelding aangegryp het, is verwerk vir die verhoog en was vandeesweek op die US Woordfees in Stellenbosch te sien.
'n Landswye soektog na akteurs om die rolle van Benjamin en die jong Nina te vertolk is vroeër vanjaar van stapel gestuur. Frans Swart, regisseur en vervaardiger van Fiela se Kind, meen dié rolle pas die jong akteurs wat die oudisies suksesvol afgelê het, soos 'n handskoen. "Nadat ons regoor die land meer as 300 kinders gesien het, het ons uiteindelik ons nuwe Benjamin (Vian Singleton van Meyerton) en Nina (Jaime du Toit van Vereeniging) gevind," sê hy.
"Hierdie twee is ongelooflik talentvol en staan beslis die baie belangrike rolle van die jong Nina en Benjamin vol. Ek is net so opgewonde oor Shaleen Surtie-Richards, die oorspronklike Fiela, wat terug is vir die opvoering. Ons het ook twee wonderlike jong akteurs as die ouer Nina (Marissa Claasen) en die ouer Lukas (Phillru van Achterbergh)."
Dit is vanjaar presies 30 jaar gelede wat Surtie-Richards die rol van Fiela in die fliekweergawe vertolk het. "Ná al die jare geniet ek dit vreeslik om weer die karakter van Fiela te speel – dis so 'n lekker rol om op die verhoog te vertolk," vertel sy.
Dit is die derde keer wat dié produksie deur Lefra na die verhoog gebring word, en na afloop van Woordfees sal dit toer na die volgende plekke: